চট্টগ্রামে ইয়াবা মামলায় যুবকের ৬ বছরের কারাদণ্ড

চট্টগ্রামে ছয় হাজার ইয়াবা জব্দের মামলায় এক ব্যক্তিকে ছয় বছর কারাদণ্ড,পাঁচ হাজার টাকা জরিমানা, অনাদায়ে আরও ছয় মাস বিনাশ্রম কারাদণ্ড দিয়েছেন আদালত।

মঙ্গলবার (১৭ অক্টোবর) চট্টগ্রামের চতুর্থ অতিরিক্ত মহানগর ও দায়রা জজ আদালতের বিচারক শরীফুল আলম ভূঁঞা এ রায় ঘোষণা করেন।

দণ্ডপ্রাপ্ত আসামি চট্টগ্রামের সাতকানিয়া থানাধীন মির্জাখীল বাংলাবাজার ছোট হাতিয়া গ্রামের আকতার হোসাইন চৌধুরীর ছেলে জোবায়ের হোসাইন চৌধুরী (৪১)।

বিষয়টি নিশ্চিত করে আদালতের বেঞ্চ সহকারী মো. ওমর ফুয়াদ বলেন, চকবাজার থানার এক মাদক মামলায় জোবায়ের নামের এক আসামিকে ছয় বছর কারাদণ্ড, পাঁচ হাজার টাকা জরিমানা, অনাদায়ে আরও ছয় মাস বিনাশ্রম কারাদণ্ড দিয়েছেন আদালত। আসামি পলাতক থাকায় তার বিরুদ্ধে গ্রেফতারি পরোয়ানা জারি করেছেন আদালত।

মামলার নথি সূত্রে জানা গেছে, ২০১৮ সালের ১৬ আগস্ট নগরীর চকবাজার থানা এলাকা থেকে ছয় হাজার ইয়াবাসহ জোবায়েরকে গ্রেফতার করে মাদকদ্রব্য নিয়ন্ত্রণ অধিদপ্তর। ওই ঘটনার মামলা তদন্ত শেষে মাদকদ্রব্য নিয়ন্ত্রণ অধিদপ্তরের তদন্ত কর্মকর্তা আদালতে অভিযোগপত্র দেয়। ২০২০ সালের ১৯ নভেম্বর আসামির বিরুদ্ধে অভিযোগ গঠন করেন আদালত।